“ህንድና አፍሪካ ለዘላቂ ልማት ግቦች ስኬት በጋራ ሊሰሩ ይገባል”-ጠ/ሚ ኃይለማርያም
 አፍሪካና ህንድ ለዘላቂ ልማት ግቦች ስኬት በጋራ ሊሰሩ እንደሚገባ የኢፌዴሪ ጠቅላይ ሚኒስትር ኃይለማርያም ደሳለኝ ገለጹ።በሶስተኛው የህንድ-አፍሪካ ፎርም የመሪዎች ስብሰባ ላይ በመሳተፍ ላይ የሚገኙት ጠቅላይ ሚንስትር ኃይለማርያም እንዳሉት አፍሪካና ህንድ ድህነትን በማጥፋት፣ ሽብርተኝነትን በመዋጋት፣ ልማትን በማፋጠንና ፍትሃዊ ዓለም እንዲፈጠር በማድረግ በትብብር ሊሰሩ ይገባል።ጉባዔው ለህንድና አፍሪካ ህዝቦች የጋራ ተጠቃሚነት የላቀ አስተዋጽኦ እንደሚኖረውም እምነታቸውን ገልጸዋል።በጎርጎረሳውያኑ አቆጣጣር 2011 በአዲስ አበባ በተካሄደው ጉባዔ በቀድሞው የህንድ ጠቅላይ ሚንስትር ዶክተር ማንሙሃን ሲን የተጀመረው የመሠረተ ልማት፣ አህጉራዊ ትስስር፣ የአቅም ግንባታና የሰው ኃይል ልማት ድጋፍ ሊጠናከር ይገባልም ብለዋል።ኢትዮጵያ ለህንድ- አፍሪካ ትብብር መጠናከር ጥረቷን አጠናክራ እንደምትቀጥልም ጠቅላይ ሚንስትር ኃይለማርያም አስታውቀዋል።አፍሪካ የጀመረችው እድገት ቀጣይነትና ህንድ ባለፉት ሁለት አሥርት ዓመታት ያስመዘገበችው የኢኮኖሚ ዕድገት ዘላቂነት እንዲረጋገጥ ጉባዔው ወሳኝ መሆኑንም ተናግረዋል።ለአፍሪካ የ2063 አጀንዳ ስኬትና ለ2030 የዘላቂ ልማት ግቦች ስኬት የአጋርነቱ መጠናከር ወሳኝ ድርሻ እንዳለውም ገልጸዋል።ኢትዮጵያ ከህንድ ጋር በተለይ በንግድና ኢንቨስትመንት ዘርፍ የሚኖራትን ትብብር እንደምታጠናክርና ለህንድ-አፍሪካ አጋርነት መጎልበትም የድርሻዋን እንደምታበረክትም አመልክተዋል።ካለፈው ሰኞ ጀምሮ ለአምስት ቀናት በህንድ ኒውዴልሂ እየተካሄደ ያለው የህንድ-አፍሪካ  ፎረም የመሪዎች ስብሰባ  ዛሬ ጥቅምት19/2008 ዓ. ም ይጠናቀቃል ተብሎ ይጠበቃል።ፎረሙ የህንድንና የአፍሪካን የጋራ ግንኙነት በሚያሳድጉ መስኮች ላይ መሥራት የጀመረው ከጎርጎረሳውያኑ አቆጣጣር 2008 ጀምሮ ነው።(ኢቢኮ)